amanoisuno/poetBack huggingface dataset:
满宫花·雪霏霏 魏承班 
雪霏霏，风凛凛，玉郎何处狂饮。醉时想得纵风流，罗帐香帷鸳寝。春朝秋夜思君甚，愁见绣屏孤枕。少年何事负初心，泪滴缕金双衽。
木兰花·小芙蓉 魏承班 
小芙蓉，香旖旎，碧玉堂深清似水。闭宝匣，掩金铺，倚屏拖袖愁如醉。迟迟好景烟花媚，曲渚鸳鸯眠锦翅。凝然愁望静相思，一双笑靥嚬香蕊。
玉楼春·寂寂画堂梁上燕 魏承班 
寂寂画堂梁上燕，高卷翠帘横数扇。一庭春色恼人来，满地落花红几片。愁倚锦屏低雪面，泪滴绣罗金缕线。好天凉月尽伤心，为是玉郎长不见。
玉楼春·轻敛翠蛾呈皓齿 魏承班 
轻敛翠蛾呈皓齿，莺啭一枝花影里。声声清迥遏行云，寂寂画梁尘暗起。玉斝满斟情未已，促坐王孙公子醉。春风筵上贯珠匀，艳色韶颜娇旖旎。
诉衷情·高歌宴罢月初盈 魏承班 
高歌宴罢月初盈，诗情引恨情。烟露冷，水流轻，思想梦难成。罗帐袅香平，恨频生。思君无计睡还醒，隔层城。
诉衷情·春深花簇小楼台 魏承班 
春深花簇小楼台，风飘锦绣开。新睡觉，步香阶，山枕印红腮。鬓乱坠金钗，语檀偎。临行执手重重嘱，几千回。
诉衷情·银汉云晴玉漏长 魏承班 
银汉云晴玉漏长，蛩声悄画堂。筠簟冷，碧窗凉，红蜡泪飘香。皓月泻寒光，割人肠。那堪独自步池塘，对鸳鸯。
诉衷情·金风轻透碧窗纱 魏承班 
金风轻透碧窗纱，银釭焰影斜。倚枕卧，恨何赊，山掩小屏霞。云雨别吴娃，想容华。梦成几度绕天涯，到君家。
诉衷情·春情满眼脸红绡 魏承班 
春情满眼脸红绡，娇妒索人饶。星靥小，玉珰摇，几共醉春朝。别后忆纤腰，梦魂劳。如今风叶又萧萧，恨迢迢。
生查子·烟雨晚晴天 魏承班 
烟雨晚晴天，零落花无语。难话此时心，梁燕双来去。琴韵对薰风，有恨和情抚。肠断断弦频，泪滴黄金缕。
生查子·寂寞画堂空 魏承班 
寂寞画堂空，深夜垂罗幕。灯暗锦屏欹，月冷珠帘薄。愁恨梦难成，何处贪欢乐。看看又春来，还是长萧索。
黄钟乐·池塘烟暖草萋萋 魏承班 
池塘烟暖草萋萋。惆怅闲宵，含恨愁坐，思堪迷。遥想玉人情事远，音容浑似隔桃溪。偏记同欢秋月低，帘外论心，花畔和醉，暗相携。何事春来君不见，梦魂长在锦江西。
渔歌子·柳如眉 魏承班 
柳如眉，云似发。姣绡雾縠笼香雪。梦魂惊，钟漏歇，窗外晓莺残月。几多情，无处说，落花飞絮清明节。少年郎，容易别，一去音书断绝。
临江仙·金锁重门荒苑静 鹿虔扆 
金锁重门荒苑静，绮窗愁对秋空。翠华一去寂无踪，玉楼歌吹，声断已随风。烟月不知人事改，夜阑还照深宫。藕花相向野塘中，暗伤亡国，清露泣香红。
临江仙·无赖晓莺惊梦断 鹿虔扆 
无赖晓莺惊梦断，起来残醉初醒。映窗丝柳袅烟青，翠帘慵卷，约砌杏花零。一自玉郎游冶去，莲凋月惨仪形。暮天微雨洒闲庭，手挼裙带，无语倚云屏。
女冠子·凤楼琪树 鹿虔扆 
凤楼琪树，惆怅刘郎一去，正春深。洞里愁空结，人间信莫寻。竹疏斋殿迥，松密醮坛陰。倚云低首望，可知心。
女冠子·步虚坛上 鹿虔扆 
步虚坛上，绛节霓旌相向，引真仙。玉佩摇蟾影，金炉袅麝烟。露浓霜简湿，风紧羽衣偏。欲留难得住，却归天。
思越人·翠屏欹 鹿虔扆 
翠屏欹，银烛背，漏残清夜迢迢。双带绣窠盘锦荐，泪浸花暗香消。珊瑚枕腻鸦鬟乱，玉纤慵整云散。若是适来新梦见，离肠怎不千断。
虞美人·卷荷香淡浮烟渚 鹿虔扆 
卷荷香淡浮烟渚，绿嫩擎新雨。绣窗疏透晓风情，象床珍簟冷光轻，水纹平。九疑黛色屏斜掩，枕上眉心敛。不堪相望病将成，钿昏檀粉泪纵横，不胜情。
虞美人·粉融红腻莲房绽 阎选 
粉融红腻莲房绽，脸动双波慢。小鱼衔玉鬓钗横，石榴裙染象纱轻，转娉婷。偷期锦浪荷深处，一梦云兼雨。臂留檀印齿痕香，深秋不寐漏初长，尽思量。
虞美人·楚腰蛴领团香玉 阎选 
楚腰蛴领团香玉，鬓叠深深绿。月蛾星眼笑微嚬，柳妖桃艳不胜春，晚妆匀。水纹簟青纱帐，雾罩秋波上。一枝娇卧醉芙蓉，袅宵不得与君同，恨忡忡。
临江仙·雨停荷芰逗浓香 阎选 
雨停荷芰逗浓香，岸边蝉噪垂杨。物华空有旧池塘，不逢仙子，何处梦襄王。珍簟对欹鸳枕冷，此来尘暗凄凉。欲凭危槛恨偏长，藕花珠缀，犹似汗凝妆。
临江仙·十二高峰天外寒 阎选 
十二高峰天外寒，竹梢轻拂仙坛。宝衣行雨在云端，画帘深殿，香雾冷风残。欲问楚王何处去？翠屏犹掩金鸾。猿啼明月照空滩，孤舟行客，惊梦亦艰难。
浣溪沙·寂寞流苏冷绣茵 阎选 
寂寞流苏冷绣茵，倚屏山枕惹香尘，小庭花露泣浓香。刘阮信非仙洞客，嫦娥终是月中人，此生无路访东邻。
八拍蛮·云锁嫩黄烟柳细 阎选 
云锁嫩黄烟柳细，风吹红蒂雪梅残。光景不胜闺阁恨，行行坐坐黛眉攒。
八拍蛮·愁锁黛眉烟易惨 阎选 
愁锁黛眉烟易惨，泪飘红脸粉难匀。憔悴不知缘底事，遇人推道不宜春。
河传·秋雨 阎选 
秋雨，秋雨，无昼无夜，滴滴霏霏。暗灯凉簟怨分离，妖姬，不胜悲。西风稍急喧窗竹，停又续，腻脸悬双玉。几回邀约雁来时，违期，雁归，人不归。
临江仙·一番荷芰生池沼 尹鹗 六首 
一番荷芰生池沼，槛前风送馨香。昔年于此伴萧娘，相偎伫立，牵惹叙衷肠。时逞笑容无限态，还如菡萏争芳。别来虚遣思悠飏，慵窥往事，金锁小兰房。
临江仙·深秋寒夜银河静 尹鹗 六首 
深秋寒夜银河静，月明深院中庭。西窗幽梦等闲成，逡巡觉后，特地恨难平。红烛半消残焰短，依稀暗背银屏。枕前何事最伤情，梧桐叶上，点点露珠零。
满宫花·月沉沉 尹鹗 六首 
月沉沉，人悄悄，一炷后庭香袅。风流帝子不归来，满地禁花慵扫。离恨多，相见少，何处醉迷三岛。漏清宫树子规啼，愁锁碧窗春晓。
杏园芳·严妆嫩脸花明 尹鹗 六首 
严妆嫩脸花明，教人见了关情。含羞举步越罗轻，称娉婷。终朝咫尺窥香阁，迢遥似隔层城。何时休遣梦相萦，入云屏。
醉公子·暮烟笼藓砌 尹鹗 六首 
暮烟笼藓砌，戟门犹未闭。尽日醉寻春，归来月满身。离鞍偎绣袂，坠巾花乱缀。何处恼佳人，檀痕衣上新。
菩萨蛮·陇云暗合秋天白 尹鹗 六首 
陇云暗合秋天白，俯窗独坐窥烟陌。楼际角重吹，黄昏方醉归。荒唐难共语，明日还应去。上马出门时，金鞭莫与伊。
浣溪沙·春暮黄莺下砌前 毛熙震 
春暮黄莺下砌前，水晶帘影露珠悬，绮霞低映晚晴天。弱柳万条垂翠带，残红落地碎香钿，蕙风飘荡散轻烟。
浣溪沙·花榭香红烟景迷 毛熙震 
花榭香红烟景迷，满庭芳草绿萋萋，金铺闲掩绣帘低。紫燕一双娇语碎，翠屏十二晚峰齐，梦魂消散醉空闺。
浣溪沙·晚起红房醉欲消 毛熙震 
晚起红房醉欲消，绿鬟云散袅金翘，雪香花语不胜娇。好是向人柔弱处，玉纤时急绣裙腰，春心牵惹转无聊。
浣溪沙·一只横钗坠髻丛 毛熙震 
一只横钗坠髻丛，静眠珍簟起来慵，绣罗红嫩抹酥胸。羞敛细蛾魂暗断，困迷无语思犹浓，小屏香霭碧山重。
浣溪沙·云薄罗裙绶带长 毛熙震 
云薄罗裙绶带长，满身新裛瑞龙香，翠钿斜映艳梅妆。佯不觑人空婉约，笑和娇语太猖狂，忍教牵恨暗形相。
浣溪沙·碧玉冠轻袅燕钗 毛熙震 
碧玉冠轻袅燕钗，捧心无语步香阶，缓移弓底绣罗鞋。暗想欢娱何计好，岂堪期约有时乖，日高深院正忘怀。
浣溪沙·半醉凝情卧绣茵 毛熙震 
半醉凝情卧绣茵，睡容无力卸罗裙，玉笼鹦鹉厌听闻。慵整落钗金翡翠，象梳欹鬓月生云，锦屏销幌麝烟熏。
临江仙·南齐天子宠婵娟 毛熙震 
南齐天子宠婵娟，六宫罗绮三千。潘妃娇艳独芳妍，椒房兰洞，云雨降神仙。纵态迷欢心不足，风流可惜当年。纤腰婉约步金莲，妖君倾国，犹自至今传。
临江仙·幽闺欲曙闻莺啭 毛熙震 
幽闺欲曙闻莺啭，红窗月影微明。好风频谢落花声，隔帷残烛，犹照绮屏筝。绣被锦茵眠玉暖，炷香斜袅烟轻。淡蛾羞敛不胜情，暗思闲梦，何处逐云行。
更漏子·秋色清 毛熙震 
秋色清，河影淡，深户烛寒光暗。绡幌碧，锦衾红，博山香炷融。更漏咽，蛩鸣切，满院霜华如雪。新月上，薄云收，映帘悬玉钩。
更漏子·烟月寒 毛熙震 
烟月寒，秋夜静，漏转金壶初永。罗幕下，绣屏空，灯花结碎红。人悄悄，愁无了，思梦不成难晓。长忆得，与郎期，窃香私语时。
女冠子·碧桃红杏 毛熙震 
碧桃红杏，迟日媚笼光影，彩霞深。香暖熏莺语，风清引鹤音。翠鬟冠玉叶，霓袖捧瑶琴。应共吹箫侣，暗相寻。
女冠子·修蛾慢脸 毛熙震 
修蛾慢脸，不语檀心一点，小山妆。蝉鬓低含绿，罗衣淡拂黄。闷来深院里，闲步落花傍。纤手轻轻整，玉炉香。
清平乐·春光欲暮 毛熙震 
春光欲暮，寂寞闲庭户。粉蝶双双穿槛舞，帘卷晚天疏雨。含愁独倚闺帷，玉炉烟断香微。正是销魂时节，东风满树花飞。
南歌子·远山愁黛眉 毛熙震 
远山愁黛眉，横波慢脸明，腻香红玉茜罗轻。深院晚堂人静，理银筝。鬓动行云影，裙遮点屐声，娇羞爱问曲中名。杨柳杏花时节，几多情？
南歌子·惹恨还添恨 毛熙震 
惹恨还添恨，牵肠即断肠。凝情不语一枝芳，独映画帘闲立，绣衣香。暗想为云女，应怜傅粉郎。晚来轻步出闺房，髻慢钗横无力，纵猖狂。